THANI เก็งกำไรปี 58-59 โต 9.5%ปันผลกว่า 7% กูรูอัพเป้าใหม่ 4.70 บ.
โบรกเกอร์ เพิ่มคำแนะนำเป็นซื้อ THANI จากเดิมขาย เนื่องจากราคาหุ้นผ่านการปรับฐานรุนแรงไปแล้ว เหลือ PERเพียง 8.5 เท่า และปันผลกว่า 7% p.a. โดย Fair value ปี 2558 เท่ากับ 4.70 บาท อิง PBV 2.26 เท่าตามวิธี GGM ภายใต้คาดการณ์ ROE ระยะยาวที่ 22.4% ยังมี upside ถึง 44% จากราคาหุ้นปัจจุบัน
6 พ.ค. 2558

บล.เอเซีย พลัส กรุ๊ป โฮลดิ้งส์ ระบุในบทวิเคราะห์ (6 พ.ค.) ว่า บริษัท ราชธานีลิสซิ่ง จำกัด (มหาชน) หรือ THANI ประกาศกำไรสุทธิไตรมาส 1/58 เท่ากับ 174 ล้านบาท เติบโตถึง 21.4% จากไตรมาสก่อน (แต่หดตัว 13.3% จากปีก่อน) โดยมีปัจจัยหนุนจากการบันทึกค่าใช้จ่ายสำรองหนี้ฯ ที่ลดลงมาก แต่หากพิจารณาเฉพาะกำไรจากการดำเนินงานพบว่ายังหดตัวลงเล็กน้อย เนื่องจากรายได้จากธุรกิจเช่าซื้อ (สัดส่วนถึง 84% ของรายได้รวมในงวดนี้) ลดลง 1.3% จากไตรมาสก่อนและ 3.4% จากปีก่อนเป็นผลจาก yield ของสินเชื่อที่ลดลง จากภาวะการแข่งขันในตลาดที่รุนแรงเพื่อกระตุ้นยอด ในส่วนของสินเชื่อสุทธิ (ก่อนหักค่าเผื่อหนี้สงสัยจะสูญ) ยังค่อนข้างชะลอตัว เนื่องจากความต้องการสินเชื่อในกลุ่มรถบรรทุก (75% ของสินเชื่อรวม) ยังไม่ฟื้นตัวกลับเป็นปกติ สอดคล้องกับภาพรวมการลงทุนของประเทศที่ยังซบเซา
ทั้งนี้คงประมาณการผลการดำเนินงานปี 58-59 โดยคาดกำไรสุทธิเติบโต 9.5% จากปีก่อนและ 12.9% จากปีก่อนแม้คาดทิศทางผลการดำเนินงานไตรมาส 2/58 จะหดตัวลงจากไตรมาส 1/58 เพราะยังอยู่ในช่วงlow season ของอุตสาหกรรม ประกอบกับผลกระทบจากเศรษฐกิจชะลอตัว แต่คาดหมายการฟื้นตัวในช่วงครึ่งปีหลังของปี 58 ตามความต้องการใช้รถบรรทุกที่จะเพิ่มขึ้นตามการฟื้นตัวของเศรษฐกิจ หนุนโดยการลงทุนภาครัฐที่น่าจะเริ่มเห็นความชัดเจนและนโยบายการจัดตั้งเขตเศรษฐกิจพิเศษตามแนวชายแดน
นอกจากนี้ อัตราดอกเบี้ยตลาดที่อยู่ระดับต่ำ จะช่วยหนุนให้ต้นทุนทางการเงินลดต่ำลง ซึ่งจะเห็นผลบวกตั้งแต่ไตรมาส 2/58 เป็นต้นไป เนื่องจากจะมีหนี้สินระยะยาว อัตราดอกเบี้ยสูงกว่า 5% ที่ครบกำหนดไป ซึ่งได้ถูกแทนที่ด้วยหนี้สินใหม่ที่มีต้นทุนทางการเงินลดลง และบวกต่อแนวโน้ม spread ของ THANI
ทั้งนี้ได้ปรับเพิ่มคำแนะนำเป็นซื้อ จากเดิมขาย เนื่องจากราคาหุ้นผ่านการปรับฐานรุนแรงไปแล้ว เหลือ PERเพียง 8.5 เท่า และปันผลกว่า 7% p.a. โดย Fair value ปี 2558 เท่ากับ 4.70 บาท อิง PBV 2.26 เท่าตามวิธี GGM ภายใต้คาดการณ์ ROE ระยะยาวที่ 22.4% ยังมี upside ถึง 44% จากราคาหุ้นปัจจุบัน
 
 
 
 